B4-0078/98

Ψήφισμα σχετικά με την προστασία των αυτοχθόνων της Αυστραλίας

Το Ευρωπαϊκό Κοινοβούλιο,

- υπενθυμίζοντας τις διατάξεις περί των δικαιωμάτων των αυτοχθόνων λαών στη Διακήρυξη της Βιέννης που εγκρίθηκε από την Παγκόσμια Διάσκεψη για τα Δικαιώματα του Ανθρώπου, οι οποίες τονίζουν την προστασία της οικονομικής, κοινωνικής και πολιτιστικής ευημερίας των αυτοχθόνων λαών, συμπεριλαμβανομένων των αυτοτελών ταυτοτήτων και πολιτισμών τους,

- υπενθυμίζοντας τις αρχές της Ατζέντας 21 και της Σύμβασης για τη Βιοποικιλότητα,

- έχοντας υπόψη τα πολυάριθμα ψηφίσματά του σχετικά με τα δικαιώματα των αυτοχθόνων λαών, και ιδίως τα ψηφίσματά του της 9ης Φεβρουαρίου 1994 σχετικά με τα απαραίτητα διεθνή μέτρα για την αποτελεσματική προστασία των ιθαγενών πληθυσμών ((ΕΕ C 61 της 28.2.1994, σελ. 69)) και της 19ης Ιανουαρίου 1995 για την παγκόσμια Δεκαετία των ιθαγενών πληθυσμών ((ΕΕ C 43 της 20.2.1995, σελ. 85)),

A. υπενθυμίζοντας την αντίρρηση της αυστραλιανής κυβέρνησης σε μια ρήτρα περί δικαιωμάτων του ανθρώπου στο πλαίσιο της συμφωνίας συνεργασίας μεταξύ Αυστραλίας και Ευρωπαϊκής Ένωσης,

Β. ανησυχώντας για την πρόσφατη απόφαση της αυστραλιανής κυβέρνησης να μελετήσει το ενδεχόμενο ανάπτυξης του προγράμματος εξόρυξης ουρανίου στο Jabiluka, που βρίσκεται σε μια περιοχή περιβαλλόμενη από το εθνικό πάρκο World Heritage Kakadu National Park,

Γ. επισημαίνοντας την από 20ής Οκτωβρίου 1997 πρόταση της αυστραλιανής Γερουσίας, με την οποία καλείται η αυστραλιανή κυβέρνηση να μην προχωρήσει στην εκτέλεση του προγράμματος,

Δ. έχοντας επίγνωση του γεγονότος ότι η τοποθεσία του Jabiluka καθώς και τα γειτονικά ορυχεία ουρανίου του Ranger βρίσκονται σε νομικώς αναγνωρισμένο έδαφος των αυτοχθόνων,

Ε. επισημαίνοντας ότι οι τόποι αυτοί είναι σημαντικοί για την πολιτιστική κληρονομιά των αυτοχθόνων λαών,

ΣΤ. επισημαίνοντας ότι η αξιολόγηση του προγράμματος από την Environment Australia κατέληξε σε ανησυχίες σχετικά με τις επιπτώσεις του στην παρθένα φύση και σε αξίες της παγκόσμιας κληρονομιάς, καθώς και σχετικά με ραδιενεργά κατάλοιπα,

Ζ. ανησυχώντας για τις επιπτώσεις που θα έχουν στην υγεία των αυτοχθόνων τα ήδη υπάρχοντα ορυχεία στο Roxby Downs και στο Ranger, καθώς και το σχεδιαζόμενο ορυχείο στο Jabiluka,

Η. επισημαίνοντας ότι η Αυστραλία εξάγει ουράνιο στην Ευρωπαϊκή Ένωση,

1. καλεί την αυστραλιανή κυβέρνηση να σέβεται το καθεστώς του εθνικού πάρκου του Kakadu ως τοποθεσίας που αποτελεί μέρος της παγκόσμιας κληρονομιάς[semigr ]

2. καλεί την αυστραλιανή κυβέρνηση να σέβεται τα εδαφικά δικαιώματα των αυτοχθόνων καθώς και τις διατάξεις περί αυτοχθόνων λαών που περιέχονται στη Διακήρυξη της Βιέννης[semigr ]

3. καλεί συνεπώς την αυστραλιανή κυβέρνηση να μην προχωρήσει στην εκτέλεση του προγράμματος[semigr ]

4. καλεί την Επιτροπή να πραγματοποιήσει ανεξάρτητη μελέτη σχετικά με τις εισαγωγές ουρανίου στην Ευρωπαϊκή Ένωση, αναλύοντας τις επιπτώσεις που έχει η εξόρυξη και κατεργασία ουρανίου στην υγεία και το περιβάλλον, στα δικαιώματα των αυτοχθόνων λαών και τη δημιουργία αποβλήτων από τις εργασίες εξόρυξης σε σχέση με την αντίστοιχη χώρα προέλευσης[semigr ]

5. καλεί τα κράτη μέλη να απαγορεύσουν, ως πρώτο βήμα, όλες τις εισαγωγές ουρανίου από ορυχεία όπου τίθενται υπό αμφισβήτηση τα εδαφικά δικαιώματα αυτοχθόνων λαών[semigr ]

6. καλεί την κοινοβουλευτική Υποεπιτροπή Δικαιωμάτων του Ανθρώπου να παρακολουθήσει εκ του σύνεγγυς την υπόθεση[semigr ]

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών, την αυστραλιανή κυβέρνηση, την αυστραλιανή Γερουσία, το Northern Aboriginal Land Council και τον Διεθνή Οργανισμό Ατομικής Ενέργειας.